钦定古今图书集成/理学汇编/学行典/第203卷 > 范应龙
## 钦定古今图书集成/理学汇编/学行典/第203卷 > 范应龙

按《鸿苞范孝子传》：“孝子名应龙，兰溪人，流寓青浦。为
人淳朴有至性，事父母极孝，尝刲股以愈父疾，故邑
人称为范孝子。家贫，卖卜人所卜善，必力怂恿之，所
卜不善，即得吉爻，亦委曲言其不利，有君平之风。日
卜得镪米若干，苟取足供昕夕，馀尽以赈给邑中窘
者，长斋奉道。卜罢闭帘，日跪佛前，经声朗朗出户外”，
邑人无问老穉女子，咸知范孝子善士也。溟涬子令
青浦，闻其为人而好之。会其归葬父兰溪，以白金一
两、米一石助丧，孝子受而不报谢。后尝召之卜，溟涬
子略去部民分殊礼遇之，以果肴遗其母，而手书“为
善最乐”四大字，颜其卜肆对。邑人士民每举孝子为
劝，为人得如范孝子可矣。一日，孝子走南海，谒大士
普陀。渡甬江，道经溟涬子家，迳入中庭，望空搏颡，罢
而趋出，不自通。应门者言之，家兄急物色之，不得。孝
子之坚心苦行，类如此。